
PARLAMENTUL ROMÂNIEI

CAMERA DEPUTAŢILOR

Comisia pentru drepturile omului, culte 

şi problemele minorităţilor naţionale 

AVIZ

asupra    propunerii    legislative  pentru modificarea şi completarea Decretului-lege nr. 118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945



Biroul permanent al Camerei Deputaţilor a transmis, cu adresa nr. 60 din 22 aprilie 1998, Comisiei pentru drepturile omului, culte şi problemele minorităţilor naţionale, în vederea avizării, propunerea legislativă pentru modificarea şi completarea Decretului-lege nr. 118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945. Această iniţiativă legislativă propunea reparaţii pentru foştii cetăţeni români din Basarabia, Nordul Bucovinei şi Ţinutul Herţei care, rămânând în teritoriile respective după ultimatumul Guvernului URSS din 28 iunie 1940, au fost supuşi de către autorităţile sovietice unui complex de măsuri represive deosebit de aspre (deportări, arestări, condamnări sumare, internări în lagăre etc.). Cum mai mulţi din aceşti foşti cetăţeni români au redobândit ulterior cetăţenia română, ei s-au adresat în mai multe rânduri să se ia în analiză situaţia lor şi să li se acorde drepturile prevăzute de Decretul-Lege nr. 118/1990 pentru persoanele persecutate din motive politice de dictatura instaurată în România cu începere de la 6 martie 1945. Examinând, în şedinţa sa din data de 23 septembrie 1998, respectiva propunere legislativă, Comisia a conchis că problemele acestor persoane persecutate politic nu de statul român, ci de puterea sovietică nu pot fi soluţionate în coordonatele dispoziţiilor din Decretul-Lege nr. 118/1990. În consecinţă, a recomandat autorului propunerii legislative, domnul deputat Iftene Pop, să elaboreze o nouă propunere legislativă. Ca urmare, domnia sa a depus la Biroul permanent al Camerei Deputaţilor o nouă iniţiativă, trimisă Comisiei noastre cu adresa nr. 414 din 22 februarie 1999, privind acordarea unor drepturi persoanelor care cu începere de la 28 iunie 1940 au fost persecutate din motive politice de autorităţile sovietice de ocupaţie în teritoriile răpite României în urma protocolului adiţional secret al Pactului Ribbentrop-Molotov şi care, ulterior, s-au repatriat în România şi au devenit (redevenit) cetăţeni români. Textul acestei iniţiative a fost examinat şi avizat favorabil cu unele amendamente de Comisia noastră în şedinţa sa din 24 martie 1999.



În concluzie, propunerea legislativă pentru modificarea şi completarea Decretului-Lege nr. 118/1990 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, trimisă Comisiei noastre cu adresa nr. 60 din 22 martie 1998, a rămas fără obiect, motiv pentru care Comisia a decis, în şedinţa sa din 2 iunie 1999, să nu o avizeze.

PREŞEDINTE,

Marţian Dan

